Source: http://www.legex.ro/Ordin-282-2017-152224.aspx
Timestamp: 2020-08-07 23:56:49+00:00
Document Index: 7513219

Matched Legal Cases: ['Articolul 1', 'Articolul 2', 'Articolul 3', 'Articolul 4', 'Articolul 1', 'Articolul 2', 'Articolul 3', 'Articolul 4', 'Articolul 5', 'Articolul 6', 'Articolul 7', 'Articolul 8', 'Articolul 9', 'Articolul 10', 'Articolul 11', 'Articolul 12', 'Articolul 13', 'Articolul 14']

Ordinul 282/2017 | Legislatie gratuita
Ordin 282 2017 abrogă Ordin 1318 2012
Ordinul Nr.282 din 01.03.2017
pentru aprobarea Regulamentului privind modelul şi însemnele uniformei inspectorilor, din cadrul Inspectoratului de Stat pentru Controlul în Transportul Rutier - I.S.C.T.R., privind modelul legitimaţiei nominale de control, precum şi dotarea şi inscripţionarea autovehiculelor de control utilizate de aceştia
ACT PUBLICAT ÎN MONITORUL OFICIAL NR. 185 din 15 martie 2017
În temeiul prevederilor art. 10 din Ordonanţa Guvernului nr. 26/2011 privind înfiinţarea Inspectoratului de Stat pentru Controlul în Transportul Rutier, aprobată cu modificări şi completări prin Legea nr. 18/2012, cu modificările şi completările ulterioare, ale art. 22 alin. (5) şi art. 24 alin. (4) din „Regulamentul de organizare şi funcţionare a Inspectoratului de Stat pentru Controlul în Transportul Rutier", prevăzut în anexa nr. 1 la Hotărârea Guvernului nr. 1.088/2011 privind organizarea şi funcţionarea Inspectoratului de Stat pentru Controlul în Transportul Rutier, şi ale art. 5 alin. (4) din Hotărârea Guvernului nr. 21/2015 privind organizarea şi funcţionarea Ministerului Transporturilor, cu modificările şi completările ulterioare, ministrul transporturilor emite următorul ordin: Articolul 1 Se aprobă Regulamentul privind modelul şi însemnele uniformei inspectorilor, din cadrul Inspectoratului de Stat pentru Controlul în Transportul Rutier - I.S.C.T.R., privind modelul legitimaţiei nominale de control, precum şi dotarea şi inscripţionarea autovehiculelor de control utilizate de aceştia, prevăzut în anexa care face parte integrantă din prezentul ordin. Articolul 2 Inspectoratul de Stat pentru Controlul în Transportul Rutier - I.S.C.T.R. va duce la îndeplinire prevederile prezentului ordin. Articolul 3 La data intrării în vigoare a prezentului ordin se abrogă Ordinul ministrului transporturilor şi infrastructurii nr. 1.318/2012 pentru aprobarea Regulamentului privind modelul şi însemnele uniformei inspectorilor, dotarea şi inscripţionarea autovehiculelor de control utilizate de către inspectorii din cadrul Inspectoratului de Stat pentru Controlul în Transportul Rutier, precum şi a modelului legitimaţiei nominale de control a inspectorilor din cadrul Inspectoratului de Stat pentru Controlul în Transportul Rutier, publicat în Monitorul Oficial al României, Partea I, nr. 634 din 5 septembrie 2012. Articolul 4 Prezentul ordin se publică în Monitorul Oficial al României, Partea I. Ministrul transporturilor, Alexandru Răzvan Cuc ANEXĂ REGULAMENT privind modelul şi însemnele uniformei inspectorilor, din cadrul Inspectoratului de Stat pentru Controlul în Transportul Rutier - I.S.C.T.R., privind modelul legitimaţiei nominale de control, precum şi dotarea şi inscripţionarea autovehiculelor de control utilizate de aceştia Capitolul I Portul şi modul de acordare a uniformei de serviciu cu însemnele specifice şi a echipamentului de protecţie Articolul 1(1) Au dreptul la uniformă de serviciu cu însemnele specifice şi la echipament de protecţie inspectorii din cadrul Inspectoratului de Stat pentru Controlul în Transportul Rutier, denumit în continuare I.S.C.T.R., care efectuează inspecţia şi controlul asupra transporturilor rutiere şi a activităţilor conexe acestora, denumiţi în continuare inspectori I.S.C.T.R.(2) În timpul exercitării inspecţiei şi controlului asupra transporturilor rutiere şi a activităţilor conexe acestora, inspectorii I.S.C.T.R. au obligaţia de a purta uniforma de serviciu cu însemnele specifice şi în mod suplimentar echipamentul de protecţie, în cazul efectuării acţiunilor de control în trafic.(3) Uniforma de serviciu cu însemnele specifice poate fi purtată şi pe drumul de la domiciliu la locul de muncă, în timpul deplasărilor efectuate în interesul serviciului în diferite misiuni, la întruniri publice, festivităţi, precum şi pe durata frecventării unor cursuri de perfecţionare profesională.(4) Sunt interzise scoaterea din ţară a uniformei de serviciu cu însemnele specifice/echipamentului de protecţie, cu excepţia cazurilor în care există o solicitare, aprobată de conducerea I.S.C.T.R., precum şi purtarea acesteia/acestuia în locuri şi în condiţii care ar putea prejudicia prestigiul instituţiei. Articolul 2 Uniforma de serviciu cu însemnele specifice şi echipamentul de protecţie se acordă gratuit inspectorilor I.S.C.T.R., costul acestora fiind suportat de către I.S.C.T.R. Articolul 3 I.S.C.T.R. are obligaţia să ţină evidenţa acordării uniformei de serviciu cu însemnele specifice şi a echipamentului de protecţie inspectorilor I.S.C.T.R. Articolul 4 Pe durata suspendării din funcţie se interzice utilizarea uniformei de serviciu cu însemnele specifice, precum şi a echipamentului de protecţie. Perioada suspendării din funcţie nu se include în calculul duratei normate de folosinţă a componentelor uniformei de serviciu cu însemnele specifice şi a echipamentului de protecţie. Articolul 5 În cazul în care inspectorul I.S.C.T.R. pierde dreptul de a efectua inspecţia şi controlul asupra transporturilor rutiere şi activităţilor conexe acestora, uniforma de serviciu cu însemnele specifice şi echipamentul de protecţie vor fi predate instituţiei, indiferent dacă durata normată de folosinţă este îndeplinită sau nu. Articolul 6 Inspectorii I.S.C.T.R. sunt obligaţi să întreţină uniforma de serviciu cu însemnele specifice, precum şi echipamentul de protecţie în stare corespunzătoare, să le folosească în mod îngrijit şi să respecte cu stricteţe ţinuta impusă de portul acesteia. Articolul 7(1) În cazul deteriorării, pierderii sau distrugerii din cauze obiective a uniformei de serviciu cu însemnele specifice/echipamentului de protecţie, se va putea acorda o nouă uniformă de serviciu cu însemnele specifice/echipament de protecţie înainte de expirarea duratei normate de folosinţă, cu aprobarea conducerii instituţiei.(2) În cazul deteriorării, pierderii sau distrugerii uniformei de serviciu cu însemnele specifice/echipamentului de protecţie din cauze subiective (utilizare defectuoasă, neglijentă etc.), se poate acorda o nouă uniformă de serviciu cu însemnele specifice, cu plata diferenţei de valoare stabilite proporţional cu durata normată de folosinţă neconsumată pentru uniforma veche. Articolul 8(1) Este interzisă modificarea uniformei de serviciu cu însemnele specifice şi a echipamentului de protecţie sau înlocuirea componentelor acestora cu alte articole de îmbrăcăminte care nu sunt cuprinse în prezentul regulament.(2) La uniforma de serviciu cu însemnele specifice este permisă purtarea doar a pantofilor şi/sau a bocancilor din dotare. Capitolul II Modelul uniformei de serviciu, echipamentul de protecţie, însemnele specifice şi legitimaţia de serviciu Articolul 9 Componentele uniformei de serviciu cu însemnele specifice şi durata de folosinţă normată a acestora sunt prezentate în anexa A. Articolul 10 Modelul uniformei de serviciu cu însemnele specifice, al echipamentului de protecţie, precum şi modelul însemnelor specifice sunt prezentate în anexa B şi se compun din următoarele: A. Uniforma de serviciu cu însemnele specifice 1. Pantalon de prezentare de culoare bleumarin închis (fig. 1a) Pantalonul se confecţionează în două variante de vară şi de iarnă din stofă cu densitate diferită. Pantalonul are croiala dreaptă, fără manşetă, este prevăzut cu 3 buzunare, dintre care: două laterale oblice şi unul la spate, cu refileţi. Pe betelie, pe partea exterioară, se fixează 7 găici cu lungimea de 4 cm şi lăţimea de 1,3 cm, peste care se aplică alte 7 găici de 6,5 cm lungime şi 2,5 cm lăţime. La partea inferioară acestea se întăresc cu maşina de cheiţă. În faţă, pantalonii sunt prevăzuţi cu şliţ care se încheie cu fermoar din material plastic spiralat, la culoare şi cu câte un fald pe direcţia dungii realizate prin călcare, orientat spre cusătura laterală. 2. Pantalon de lucru culoare bleumarin închis (fig. 1b) Pantalonul se confecţionează în două variante, de vară şi de iarnă din material de compoziţie fibroasă. Pantalonul are croială dreaptă, fără manşetă şi este prevăzut cu 5 buzunare, dintre care: două laterale oblice, două lateral aplicate sub cele oblice şi unul la spate, cu refileţi. În faţă, pantalonii sunt prevăzuţi cu şliţ care se încheie cu fermoar din material plastic spiralat, la culoare. Pe betelie, pe partea exterioară, se fixează 7 găici cu lungimea de 4 cm şi lăţimea de 1,3 cm, peste care se aplică alte 7 găici de 6,5 cm lungime şi 2,5 cm lăţime. 3. Cămaşa Cămăşile de culoare bleu se confecţionează din poplin, în două variante cu mânecă scurtă (fig. 2a) şi mânecă lungă (fig. 2b). Cămăşile sunt croite drept şi sunt prevăzute cu epoleţi, guler şi cu două buzunare cu clapetă şi nasture, exterior pe piept, în partea stângă şi dreapta. Mânecile lungi sunt prevăzute cu manşete care se închid cu 2 nasturi de culoare bleu, de format mic, confecţionaţi din material plastic. 4. Curea Cureaua tip centură este confecţionată din piele de culoarea neagră şi este de 5 cm lăţime, prevăzută cu o cataramă de culoare neagră şi cu o închidere cu două cuie. 5. Scurta de vânt (fig. 3) Scurta de vânt se confecţionează din tercot impermeabilizat de culoare bleumarin închis cu guler detaşabil de blană de culoare bleumarin şi are aplicată pe mâneca stângă emblema I.S.C.T.R. Se poartă deschisă la gât, putând fi purtată şi închisă datorită croiului cu revere. Se încheie cu fermoar. Pe interior stânga scurtă de vânt este prevăzută cu un buzunar care se încheie cu un nasture. Este prevăzută cu epoleţi, iar în faţă are două buzunare aplicate care se închid cu o clapă prevăzută cu o capsă şi două buzunare laterale, lungimea trebuie să depăşească talia cu 100-120 mm. În partea de jos şi la mâneci este prevăzută cu elastic, deasupra buzunarului stâng, în dreptul pieptului este prevăzută o bentiţă cu două capse prin care va trece sistemul de închidere al insignei. 6. Scurtă cu mesadă şi guler pentru toamnă - iarnă (fig. 4) Scurtă cu mesadă şi guler este confecţionată din piele de culoare bleumarin şi are aplicată pe mâneca stângă emblema I.S.C.T.R. În faţă în dreptul pieptului este prevăzută cu o dungă reflectorizantă de un centimetru, ce se continuă pe spate în dreptul omoplaţilor. Este prevăzută cu epoleţi, mesadă detaşabilă şi cu guler de blană de culoare bleumarin. În faţă are două buzunare aplicate care se închid cu o clapă prevăzută cu o capsă şi două buzunare laterale, deasupra buzunarului stâng, în dreptul pieptului este prevăzută o bentiţă cu două capse prin care va trece sistemul de închidere al insignei. 7. Caschetă (fig. 5) Cascheta este confecţionată din stofă teflonată de culoare bleumarin, cu cozoroc de 6 cm confecţionat din plastic negru, are şnur împletit de culoare galbenă, iar pe partea din faţă are aplicată emblema coifură (fig. 10). Va fi prevăzută şi cu o husă confecţionată din material impermeabil de culoare bleumarin ce acoperă calota, husă necesară pentru timp ploios. 8. Căciulă (fig. 6) Căciula se confecţionează din piele şi blană. Are calota şi capacul executate din piele de bovină de culoare bleumarin, iar clapele laterale şi clapa frontală sunt dublate cu blană de culoare bleumarin. În interior are căptuşeală matlasată sub forma unui pătrat cu latura de 3 cm. Pe partea din faţă a căciulii este aplicată emblema coifură (fig. 10), similar cu cascheta. 9. Vestă de vară reflectorizantă (fig. 7) Vesta de vară reflectorizantă de culoare galben fluorescent este confecţionată din material tip plasă în partea de sus, cu două buzunare în faţă şi un buzunar în dreptul pieptului în dreapta, iar pe spate este personalizată cu înscrisul I.S.C.T.R. de culoare bleumarin reflectorizant. Este confecţionată din 100% poliester şi are închidere cu fermoar. Standard En ISO 20471 clasa 1. 10. Geaca reflectorizantă 3 în 1 (fig. 8) Geaca reflectorizantă 3 în 1 de iarnă este impermeabilă cu mâneci detaşabile, cu aplicaţii contrastante negre, guler şi căptuşeală din blană detaşabile, multiple buzunare, personalizată în spate cu înscrisul I.S.C.T.R. de culoare bleumarin reflectorizant. Se confecţionează din material 100% poliester, căptuşeală din blană 100% poliester, de culoare galben fluorescent cu negru, norme europene EN 471 clasa 3:2, EN 343 clasa 3:1. În dreptul pieptului în partea stângă este prevăzută o bentiţă cu două capse prin care va trece sistemul de închidere al insignei. 11. Mănuşi Mănuşile sunt confecţionate din piele de culoare neagră şi căptuşite. 12. Pantofii Pantofii sunt din piele de culoare neagră, căptuşiţi, prevăzuţi cu bombeuri, fără ornamentaţie şi se încheie cu şireturi. Pentru sezonul de vară se pot confecţiona pantofi perforaţi. 13. Bocancii Bocancii sunt din piele neagră, prevăzuţi cu bombeuri, au talpa şi tocul din cauciuc şi se încheie cu şireturi. B. Însemnele specifice se compun din: a)Emblemă semilună cu înscrisul ROMÂNIA (fig. 12), conform modelului din anexa B, este executată prin broderie automată pe suport textil şi se aplică pe cămaşa cu mânecă scurtă, cămaşa cu mânecă lungă, scurta de vânt, scurta din piele şi geaca reflectorizantă. Se aplică la o distanţă de 4 cm de cusătura umărului, pe mijlocul mânecii. b)Emblema „I.S.C.T.R." (fig. 9), conform modelului din anexa B, este executată prin broderie automată pe suport textil şi are dimensiunea de 88 mm înălţime şi de 70 mm lăţime, se aplică pe cămaşa cu mânecă scurtă, cămaşa cu mânecă lungă, scurta de vânt, scurta din piele şi geaca reflectorizantă. Se aplică la o distanţă de 1 cm sub emblema semilună cu înscrisul ROMÂNIA (fig. 12), pe mijlocul mânecii. c)Emblemă coifură (fig. 10) este aplicată pe partea central - frontală a caschetei şi a căciulii. d)Insigna de piept (fig. 11) se va executa din metal nichelat, personalizat cu desene color şi înscrisuri, protejată cu răşină transparentă, rigidă. Spatele va fi dotat cu o agrafă rabatabilă şi siguranţă rotativă. Numărul înscris pe insignă reprezintă numărul legitimaţiei nominale de control a inspectorului.C. Echipamentul de protecţie: În timpul acţiunilor de inspecţie şi control în trafic inspectorii I.S.C.T.R. au obligaţia de a purta echipamentul de protecţie care, în funcţie de anotimp, se compune din: a)vestă de vară reflectorizantă sau geacă reflectorizantă 3 în 1; b)baston dirijare trafic cu lumină intermitentă de culoare roşie (fig. 13). Articolul 11(1) În timpul acţiunilor de inspecţie şi control în trafic inspectorii I.S.C.T.R. au obligaţia de a avea asupra lor legitimaţia nominală de control. (2) Modelul, forma şi conţinutul legitimaţiei nominale de control a inspectorilor I.S.C.T.R. sunt prevăzute în anexa C.(3) Legitimaţia nominală de control se confecţionează din imitaţie de piele (piele ecologică) cu dimensiunile de 200 x 70 mm, cu deschidere pe verticală, cu două plăci interioare rigide, o faţă interioară prevăzută cu un compartiment pentru legitimaţia cu înscrisuri (inspectoratul teritorial, număr legitimaţie nominală de control, nume, prenume, semnătură autorizată, amprentă de ştampilă, fotografie şi spaţiu pentru viza anuală) protejată cu plastic transparent. Pe o faţă a legitimaţiei nominale de control se va aplica emblema I.S.C.T.R. (fig. 9) executată din metal nichelat, personalizat cu desene color şi înscrisuri, protejată cu răşină transparentă, rigidă. Capitolul III Dotarea şi inscripţionarea autovehiculelor de control utilizate de către inspectorii din cadrul Inspectoratului de Stat pentru Controlul în Transportul Rutier - I.S.C.T.R. Articolul 12(1) Dotarea autovehiculelor de control cuprinde următoarele dispozitive şi echipamente:a)dispozitive de semnalizare luminoasă de culoare galbenă, cu mesaje variabile de culoare roşie, vizibile din faţă şi din spate, care sunt utilizate conform prevederilor art. 6 alin. (4) din Ordonanţa Guvernului nr. 26/2011 privind înfiinţarea Inspectoratului de Stat pentru Controlul în Transportul Rutier, aprobată cu modificări şi completări prin Legea nr. 18/2012, cu modificările şi completările ulterioare; b)echipament suplimentar de protecţie pentru inspectori; c)echipament auxiliar pentru facilitarea efectuării controlului în trafic:
d)echipament pentru control specific:
(2) Echipamentul se completează cu echipamentul deţinut de inspectorii care utilizează autovehiculul pentru control. Articolul 13 Autovehiculele de control vor fi inscripţionate conform modelelor prevăzute în anexa D după cum urmează (fig. 14): a)cu emblema I.S.C.T.R. în faţă, în părţile laterale ale autovehiculului; b)cu inscripţia „CONTROL TRAFIC" în faţă, în părţile laterale şi în spatele autovehiculului; c)pe partea din spate cu dungi înclinate la 45° stânga şi dreapta de culoare alb reflectorizant care alternează cu dungi de culoare roşii reflectorizante; d)pe lateral cu un chenar de culoare albastră reflectorizantă, în interior inscripţia „CONTROL TRAFIC" cu o bandă tricolor stânga – dreapta, iar în partea de jos a uşilor, dungi înclinate la 45° îndreptate către faţa autovehiculului de culoare alb reflectorizant care alternează cu dungi de culoare roşii reflectorizante. Articolul 14 Anexele A, B, C şi D fac parte integrantă din prezentul regulament. ANEXA A la regulament COMPONENTELE UNIFORMEI cu însemnele specifice şi durata de folosinţă normată a acestora pentru un inspector
Denumirea articolelor uniformei Unitate de măsură Prevederi
Cantitatea Durata (luni)
Pantaloni de vară de lucru bucată 2 24
Pantaloni de iarnă de lucru bucată 2 24
Pantaloni de vară de prezentare bucată 2 24
Pantaloni de iarnă de prezentare bucată 2 24
Cămaşă cu mânecă lungă bucată 5 24
Cămaşă cu mânecă scurtă bucată 5 24
Scurtă de vânt bucată 1 36
Scurtă cu mesadă şi guler pentru toamnă bucată 1 36
Mănuşi pereche 1 24
Pantofi bucată 2 24
Bocanci bucată 2 24
Ecuson semilună cu înscrisul ROMÂNIA bucată 13 24
Emblemă I.S.C.T.R. bucată 13 24
Emblemă coifură bucată 3 24
Insignă de piept bucată 2 24
Legitimaţie nominală de control bucată 1 36
Vestă de vară reflectorizantă bucată 2 24
Geacă reflectorizantă 3 în 1 bucată 1 24
Baston dirijare trafic cu lumină intermitentă de culoare roşie bucată 1 36
ANEXA B*) *) Anexa B este reprodusă în facsimil. la regulament MODELUL uniformei de serviciu cu însemnele specifice, al echipamentului de protecţie, precum şi modelul însemnelor specifice Fig. 1a Fig. 1b Fig. 2a Fig. 2b Fig. 3 Fig. 4 Fig. 5 Fig. 6 Fig. 7 Fig. 8 Fig. 9 Fig. 10 Fig. 11 Fig. 12 Fig. 13 ANEXA C*) *) Anexa C este reprodusă în facsimil. la regulament Modelul, forma şi conţinutul legitimaţiei nominale de control a inspectorilor Inspectoratului de Stat pentru Controlul în Transportul Rutier - I.S.C.T.R. ANEXA D*) *) Anexa D este reprodusă în facsimil. la regulament MODELELE inscripţionărilor autovehiculelor de control Fig. 14
COMENTARII la Ordinul 282/2017
Momentan nu exista niciun comentariu la Ordinul 282 din 2017
Alte acte pe aceeaşi temă cu Ordin 282/2017
Ordin 1318 2012